P. Hrušovský, podpredseda NR SR: (2001-10-26):
P. Koncoš, minister pôdohospodárstva SR: ... že v súčasnom systéme potravinového dozoru sú problémy, ktoré vyplývajú z nejednoznačnosti, z netransparentnosti, v prekážkach na efektívnu spoluprácu medzi orgánmi potravinového dozoru. Ukázalo sa to naozaj v krízových situáciách, napr. v situácii s dioxínmi, pretože v takýchto prípadoch na základe doteraz platných zákonov a rozdelenia kompetencií potravinového dozoru zasahujú do kontroly potravín orgány ministerstva zdravotníctva, teda hlavný hygienik Slovenskej republiky, orgány Slovenskej poľnohospodárskej a potravinárskej inšpekcie, Štátnej veterinárnej správy, a dokonca aj obchodnej inšpekcie. A tak aj pri zistení dioxínov v dovážaných potravinách nakoniec sa dospelo k tomu, že ministerstvo zdravotníctva či hlavný hygienik Slovenskej republiky vydal jeden zoznam potravín, ktoré sa nesmú dovážať, Slovenská poľnohospodárska a potravinárska inšpekcia druhý zoznam potravín a tieto zoznamy navzájom neboli kompatibilné. Teda jednoznačne vyplýva – a opakujem – práve z krízových situácií, ktoré sa vyskytujú a môžu sa aj v budúcnosti vyskytovať, nevyhnutnosť vyjasniť práva, kompetencie orgánov potravinového dozoru. Chcem zdôrazniť, že vonkoncom nejde o zlúčenie či – ako ste zdôrazňovali, napr. pán poslanec Delinga alebo pani poslankyňa Tóthová – o začlenenie Slovenskej poľnohospodárskej inšpekcie do Štátnej veterinárnej správy, ale ide naozaj o vytvorenie jednej silnej organizácie, ktorá bude mať v čele ústredného riaditeľa a jeho sekretariát, ale ktorá sa bude vnútorne deliť na samostatnú veterinárnu správu, samostatnú potravinovú správu a ekonomicko-hospodársku správu. Vonkoncom nejde o potieranie iných profesií, ako je profesia štátneho veterinárneho lekára, veď napr. už aj teraz v Slovenskej poľnohospodárskej a potravinárskej inšpekcii dvaja riaditelia krajských inšpektorátov sú povolaním veterinárni lekári a na druhej strane aj v Štátnej veterinárnej správe robí v potravinovom dozore dosť pracovníkov, ktorí sú absolventmi chemicko-technologickej fakulty alebo iných špecializovaných odborov. Aj do budúcna profesie, v ktorých sa bude pracovať v potravinovom dozore, musia byť jednoducho polyfunkčné a rovnako aj pre kvalitný výkon potravinového dozoru a práce v orgánoch potravinového dozoru vzácny odborník s veterinárnym vzdelaním ako chemik, biológ alebo i stredoškoláci, ktorí budú pracovať najmä v laboratóriách. Ak sa tu zdôrazňoval jeden z cieľov úspora pracovníkov alebo nákladov, treba zdôrazniť, že naším cieľom nie je znižovať pracovníkov zapojených priamo v potravinovom dozore. Skôr naopak, tieto zmeny by mali vytvoriť priestor na zvýšenie počtu pracovníkov a na zvýšenie aj ich hmotnej zainteresovanosti. Ak predpokladáme ušetriť, tak áno, ak sú teraz najmä na krajskej úrovni riaditeľ veterinárnej správy a riaditeľ krajského inšpektorátu Slovenskej poľnohospodárskej a potravinárskej inšpekcie, tak zostane len jeden riaditeľ. A nazdávam sa, že lobing za zachovanie súčasného stavu vychádza nie od pracovníkov, ktorí sú zapojení priamo v procese kontroly, ale lobing vychádza z riaditeľských funkcií. Ak chceme ušetriť na nákladoch, tak aj z toho dôvodu, aby sme ušetrili na prevádzkových nákladoch a aby sme takto vytvorili priestor na lepšiu vybavenosť laboratórií, technických pracovísk a, opakujem ešte raz, aj na zvýšenie počtu inšpektorov. Áno, pri súčasnom usporiadaní potravinového dozoru nie je dostatok inšpektorov a mnohé body, ktoré by sme mali kontrolovať, napríklad hraničné priechody, dovozy potravín, ale aj priamo predvstupová kontrola, a to aj vo výrobe sa vzhľadom na to nedokáže vždy zabezpečovať. Ak pán poslanec Baco poukazoval na klesajúci objem nákladov, nedávam mu celkom za pravdu, pretože náklady na Slovenskú poľnohospodársku a potravinársku inšpekciu na základe ročných rozpočtov v roku 1997, to bol rozpočet 90 mil., v roku 1999 napríklad 92 634 tis., v roku 2000 92 377 tis., žiaľ, v roku 2001 poklesol rozpočet SPPI na 89 051 tis. Chcem tiež zdôrazniť, že organizácia potravinového dozoru v krajinách Európskej únie nie je regulovaná nariadením alebo smernicou a ponecháva sa princíp národného prístupu založeného na zvyklostiach krajiny. Ale v celej Európskej únii v asociovaných krajinách sa hľadajú čo možno najdokonalejšie systémy kontroly potravín. Biela kniha bezpečnosti potravín, dokument, ktorý komisia vypracovala v januári 2000, je naozaj prvým oficiálnym dokumentom, je dosť rozsiahly a rieši vecnú a inštitucionálnu stránku potravinového dozoru. Ak som spomínal predvstupovú kontrolu a v niektorých vystúpeniach kritizované zrušenie certifikácie potravín, nazdávam sa, že aj tento krok sa opiera práve o opatrenia, ktoré sú zakotvené v Bielej knihe bezpečnosti potravín. Certifikácia v tom ponímaní, ako sa ona vykonávala u nás, nedávala dostatočnú záruku kontroly dovážaných potravín alebo potravín uvádzaných na trh, aby som bol presný, pretože v konečnom dôsledku mechanizmus pôsobil tak, že vzorky na certifikáciu si odoberal a predkladal na Slovenskú poľnohospodársku a potravinársku inšpekciu výrobca alebo dovozca a on doručil vzorku na certifikačné pracovisko. Teda už aj pri tomto mohli vzniknú skresľovania kvality a kontrola bola nebola vždy objektívna. Táto certifikácia, treba úprimne priznať, spôsobovala určitú brzdu, určitú bariéru pri dovozoch najmä nových potravín. Ešte k niektorým vystúpeniam pánov poslancov. K pani poslankyni Tóthovej. Chcem opätovne zdôrazniť, že aj keď sú v Európskej únii veci nedoriešené, nie sú doriešené ani u nás a jednoznačne treba smerovať k dokonalejšej kontrole. Súhlasím s ňou, že ju treba cyklicky uzatvoriť, ale to neznamená, že ak sú veci nedoriešené, že ony budú doriešené. Život vždy prináša nové a nové poznatky, život vždy prináša aj z toho vyplývajúce nevyhnutné zmeny. Poviem to aj na príklade BSE. Donedávna sa vo vedeckých a odborných kruhoch tvrdilo, že zdrojom nákazy sú mäsokostné múčky a skrmovanie mäsokostných múčok hovädzím dobytkom. O toto som opieral aj svoje vyhlásenia, že riziko výskytu BSE na Slovensku je blízke nule. A odrazu v čase, keď sa zistil výskyt BSE aj na Slovensku, vedeckí pracovníci prichádzajú s novými teóriami, ktoré hovoria o tom, že ochorenie na BSE je dané predovšetkým genetickou dispozíciou, že s BSE hovädzí dobytok žije možno niekoľko storočí, len jednoducho úroveň poznania nebola taká, ktorá by mohla odhaliť toto ochorenie. Pán poslanec Baco tu spomínal veterinárov a zlyhanie pri kontrole potravín, pri kontrole napríklad oleja zo Španielska. Nazdávam sa, že to zlyhanie bolo práve preto, že aj v tomto prípade kompetencia je rozdelená medzi hlavného hygienika a veterinárnu správu. A nedovolím si z tohto miesta jednoznačne povedať, do akej miery zlyhala Štátna veterinárna správa a koľko zavinenia nesie napríklad útvar a Úrad hlavného hygienika Slovenskej republiky. Ešte azda k vystúpeniu pána poslanca Delingu. Novela zákona rieši zodpovednosť za pozastavenie predaja nevyhovujúcich potravín a už teraz Štátna veterinárna správa a orgány potravinového dozoru môžu nielen ukladať pokuty, ale môžu nariadiť doslova zničenie potravín, ktoré nevyhovujú normám. Môžem vás ubezpečiť, že v mnohých prípadoch sa takýto postup aj uplatňuje a aj novela zákona zachováva takúto možnosť. Ak v zákone chýba kontrola kozmetiky, tak je to zákon o potravinách a novela zákona o potravinách a skutočne kozmetika má dosť ďaleko od potravín a požívatín. Z tohto dôvodu sa v prípravnom procese novely zákona dohodlo, že kontrolu kozmetiky bude zabezpečovať Útvar hlavného hygienika pri ministerstve zdravotníctva. Avšak je naozaj vecou ministerstva zdravotníctva, aby doriešili tento problém aj legislatívne. Ja som rád, že si na to upozornil, že zatiaľ to ministerstvo zdravotníctva nerieši, a myslím, že v procese prerokúvania zákona vo výboroch v druhom čítaní bude možné reagovať, a ak ministerstvo zdravotníctva nemá pripravenú náležitú normu, bude možné zakotviť aj kontrolu kozmetiky do tohto zákona, ktorý je predmetom dnešného rokovania. Nazdávam sa, že novela zákona reaguje aj na vymedzenie kompetencií a súčinnosti medzi orgánmi zdravotného dozoru a orgánmi potravinového dozoru, ktoré spadajú pod ministerstvo pôdohospodárstva. Je to vymedzené v § 22, 23, samozrejme, zákon nemôže detailizovať všetky nuansy, a preto aj zákon ráta, samozrejme, s vykonávacími predpismi. A nakoniec viaceré podmienky kvality, ale i kontroly kvality sú aj v jednotlivých hlavách Potravinového kódexu. Zdôrazňujem ešte raz, že Slovenská poľnohospodárska a potravinárska inšpekcia sa nezačleňuje do veterinárnej správy, že vznikne jedna ústredná organizácia s úplne rovnocennými zložkami kontroly zdravia zvierat i potravín. Naďalej zostáva vyčlenená pod ÚKSÚP niektorá špecializovaná kontrola, najmä priemyselných hnojív, chemických ochranných prostriedkov, ale aj osív, sadív, šľachtenia týchto materiálov, a kontrola, ja neviem, dovozu kvetov. Aj po prijatí novely zákona o potravinách zostanú ešte niektoré problémy na doriešenie. Osobitnou požívatinou je víno, ktoré zatiaľ spadá pod dozor ÚKSÚP-u, Slovenskej poľnohospodárskej a potravinárskej inšpekcie, ale aj Výskumného ústavu vinárskeho a vinohradníckeho. Aj tu bude treba prijať niektoré normy. Nazdávam sa, že nie je možné čakať na audit Európskej únie a veterinárneho a potravinového výboru, veď nakoniec som už aj v odvetví spracovania hydiny začal a, myslím, minulý týždeň bola tu misia odborníkov z Európskej únie, ktorí kontrolovali práve závody na spracovanie hydiny, na výrobu hydinového mäsa. Teda ten audit bude pokračovať aj na ostatných bitúnkoch, aj v ostatných zariadeniach na spracovanie potravín. A nakoniec on je pravidelný, permanentný a bude aj do budúcna pravidelný a permanentný. Je naozaj záležitosťou našich odborníkov, aby na základe pravidelnej komunikácie s odborníkmi a s inštitúciami, ktoré v Európskej únii riadia celý potravinový dozor, dokázali pripraviť normu, ktorá reaguje na nové poznatky, na nové okolnosti, a treba naozaj rátať s tým, že vzhľadom na vývoj, čo som už aj zdôrazňoval, v poznaní bude treba častejšie pristupovať aj k novele niektorých legislatívnych noriem alebo k prijímaniu nových smerníc. Nakoniec prijatie novely zákona o potravinách a vytvorenie predpokladov, ktoré vyplývajú z celého systému AJAX na dôslednejšiu kontrolu kvality potravín a potravinového reťazca, na dôslednejšiu ochranu zdravia obyvateľstva, je jednou z podmienok skončenia prístupového procesu a rokovaní za kapitolu poľnohospodárstvo. Aj z týchto dôvodov zdvorilo žiadam panie poslankyne a pánov poslancov o podporu tohto zákona. Verte mi, že bol pripravovaný po širokých diskusiách medzi odborníkmi tak zo Slovenskej poľnohos-podárskej a potravinárskej inšpekcie, Štátnej veterinárnej správy, ÚKSÚP-u, ale i odborníkmi na ministerstve zdravotníctva, pôdohos-podárstva, ale i ministerstve hospodárstva. Ďakujem za pozornosť.